贈穆道士
作者：劉摰
朝代：宋

paragraphs: 離石道士心跡間，學行已老猶少年。
昔游京師友豪貴，聲名成就來淮山。
恬然頗已厭俗累，靖館嚴密諧新安。
朝真香火儼晝殿，步虚聲謠鏗夜壇。
六甲星辰逆禍福，一鑪龍虎誰神仙。
北州有客性疏野，誤爲世網相拘牽。
時來與子款譚晤，閑心慰愜愁病蠲。
曾將出處大計說，聞吾至論頷曰然。
東風滿江春瀲灔，孤帆曉掛荆州船。
他年會合未可約，訪子應在蓬萊顛。